Մուլեն դը լա Գալետի ինտերիերը (նկար)

«Մուլեն դը լա Գալետի ինտերիերը» (), իսպանացի գեղանկարիչ, գծանկարիչ, դիմանկարի և ծաղրանկարի վարպետ, ազգային մոդեռնիզմի կարկառուն ներկայացուցիչ Ռամոն Կասասի նկարներից։ Հեղինակը կտավը վրձնել է մոտավորապես 1890  թվականին։ Յուղաներկով կտավի չափերն են՝ 78.5 × 69 սմ։ «Մուլեն դը լա Գալետի ինտերիերը» ստեղծագործությունն այսօր պահպանվում և ցուցադրվում է Կատալոնական արվեստի ազգային թանգարանում (Բարսելոնա, Իսպանիա)։

Պատմություն 
«Մուլեն դը լա Գալետի ինտերիերը» ստեղծագործությունը պատկանում է Մոնմարտրի Մուլեն դը լա Գալետ կաբարեի ինտերիերի շարքին, որոնք հեղինակը վրձնել է Ֆրանսիայի մայրաքաղաք Փարիզում ապրելու և ստեղծագործելու տարիներին՝ 1890 թվականի ձմեռվանից մինչև 1891 թվականի ամռան սկիզբ։ Առաջին անգամ կտավը հասարակության համար ցուցադրության է ներկայացվել 1891 թվականի նոյեմբերին Բարսելոնայի Սալա Պարես պատկերասրահում։ «Մուլեն դը լա Գալետի ինտերիերը» և  «Պլենէր» կտավները Ռամոն Կասասի այդ ժամանակաշրջանի միակ ստեղծագործություններն են, որոնք պահպանվում են Ազգային թանգարանում։ 2011 թվականին Կատալոնական արվեստի ազգային թանգարանին կտավը հանձնվեց Իսպանիայի մշակույթի նախարարության կողմից. այն բռնագրավվեց նախորդ սեփականատիրոջից՝ հարկերը չվճարելու դիմաց։

Նկարագիր 
«Մուլեն դը լա Գալետի ինտերիերը» ստեղծագործությունում կտավի հեղինակը՝ Ռամոն Կասասը, պատկերել է փարիզյան ամենահայտնի կաբարեներից մեկի՝ Մուլեն դը լա Գալետի ինտերիերը։ Նկարում հաստատության այն անկյունն է պատկերված, որը հեղինակը վրձնել էր մեկ այլ ստեղծագործությունում՝ «Պարահանդես Մուլեն դը լա Գալետում». այդ անկյունը օրկեստրի հարևանությամբ է գտնվում։ Այսօր այդ նկարը պահպանվում է Կաու Ֆերրա թանգարանում՝ Սիտխեսում։

Կտավում Ռամոն Կասասը վրձնել է և՛ սովորական ունայնություն, և՛ ինտիմ տեսարան։ Նկարում պատկերված են երեք հոգի։ Գլխավոր հերոսուհին աղջիկ է, կիսաշրջված դիտողից. նա անտարբեր նստած է սեղանի մոտ։ Այդ աղջկա դիմաց նստած է սիրահար զույգ։ Աղջիկն անտարբեր է նաև երաժշտության նկատմամբ, որը վերևում նվագում է միայնակ երաժիշտը։

Ծանոթագրություններ

Գրականություն 
 Doñate, Mercè; Mendoza, Cristina: Ramon Casas. El pintor del modernismo. MNAC. 2001. ISBN 84-8043-077-X

Արտաքին հղումներ 
  
  

1890 նկարներ
Ռամոն Կասասի նկարներ
Իսպանիայի արվեստ
Կատալոնական արվեստի ազգային թանգարանի նկարներ